# Stvaritev sveta in svetovnega reda

![Nastanek sveta](_images/actionvance-t7EL2iG3jMc-unsplash_p.jpg "Nastanek sveta")

[Svarog](svarog.md) je v svojih sanjah ločil elemente in jih zavrtel v ritmu ustvarjanja. Zgoraj so se raztezala nebesa, okrašena z nebesnimi telesi, ki bodo vodila naše poti in razsvetljevala naše noči. Pod njo je oblikoval svet, nebeško platno za življenje.

Svet je bil širno, mirno morje. Svarog in Črt sta v morju plavala kot dve veliki ribi. Nakar se je Svarog potopil do dna in na površje prinesel zrno peska. Zrno je ostalo na površini, kajti v začetku je vse ostalo tam, kamor je padlo, in obe ribi sta se podili okoli njega. To zrno je naša zemlja. Če ribi s plavutjo udarita po vodi, se zgodi poplava, če pa se obregneta ob svet, se zgodi potres.

Svarog je v sanjah hodil po svetu. Ustvaril je potoke, reke, hribe, gozdove in puščave. Ko je hodil po svetu, ga je sonce ogrelo, da mu je stopil na čelo pot. Kaplja je padla na tla in iz nje je nastal človek. Svarog je zemljo naredil rodovitno, potoki in reke, ki so jo napajali so omogočil ljudem preživetje.

Črt je gledal to Svarogovo stvarjenje in postajal ljubosumen. Odločil se je, da bo Svarogov svet uničil, da bo zavladal kaos.

Ko se je bog končno prebudil je spoznal Črtove namene. Spoprijel se je z njim v velikem kozmičnem spopadu in ga premagal, vrgel ga je v globino morja. Ker je vedel, da se bo Črt vrnil, je z Ladino pomočjo skoval nove bogove, ki mu bodo pomagali v boju. Tako je skoval [Peruna](perun.md), [Velesa](veles.md) in [Mokoš](mokos.md). Nadaljeval je s tem, da je ustvaril [Striboga](stribog.md), ki skrbi za veter, [Dajboga](dajbog.md), ki mu je skoval tudi sončni disk in [Semargla](semargl.md). Svarog pa ni skoval le bogov, pač pa tudi kozmični plug.

Ko se je Črt vrnil, je prišel v velikem slogu. Ne v postavi človeka, ampak v obliki velikanskega zmaja s stoterimi glavami. Bogovi so ga po dolgem in težkem boju s skupnimi močmi premagali. Ujetega zmaja Črta so vpregli v plug, ki ga je moral vleči čez ves svet. Tako je nastala brazda, ki ločuje onstranstvo,  podzemlje, od preostalega, človeškega sveta. Bogovi so Črta pahnili na drugo stran in ga za vselej obsodili na življenje v onstranstvu.
